Sajtóközlemény 2021.11.03.

**MEGVAN A HTE FEKETE LÁSZLÓ-DÍJ IDEI NYERTESE**

Gazdára talált a szakmai elismerés és az egymillió forintos fődíj

**Második alkalommal hirdették meg a HTE Fekete László-díjat, amelynek főnyereményéért – az impozáns szakmai elismerésért és az 1.000.000 Ft-os jutalomért – számos pályamunka versengett. A zsűri Soós Gábort, a Magyar Telekom M2M and Campus Development Product Ownerének innovációs tevékenységét találta legméltóbbnak a díjhoz, az ünnepélyes díjátadóra a HTE Infokom 2021 konferencia záróakkordjaként kerül sor. Gábor a kisebb, de megbízható mobilhálózatok ipari létjogosultságát ismerte fel, és intenzív kutatásai, számos mérése és modellezése meghozta a várt eredményt: sikeres Campus network megoldását mostanra több cég és nemzetközi vállalat alkalmazza.**

A Hírközlési és Informatikai Tudományos Egyesület (HTE) és az ICT szakma jeles képviselői hozták létre a HTE Fekete László-díjat a hazai távközlés és informatikai szegmens meghatározó személyiségének emlékére. Fekete László évtizedeken át volt fontos szereplője a hazai infokommunikációs közösségnek: nevéhez kötődik többek között a WAP és ezzel gyakorlatilag a mobilinternet megvalósítása Magyarországon, az IPTV bevezetése kábeltévé hálózaton vagy a mobiltévé. A szakember tiszteletére meghirdetett díjkiírás számos 21. századi innovátort ihletett meg idén is. A bírálók a pályázók szakmai teljesítményét, fiatal fejlesztők felé mutatott motivációs "erejét", valamint az összetett fejlesztői-alkotói-megvalósítói képességeket értékelték. Az első helyezett Soós Gábor, a Magyar Telekom Nyrt. szakembere, aki a HTE Infokom 2021 konferencián részesül ünnepélyes elismerésben, november 4-én csütörtökön.

– *Nagyon büszke vagyok rá, hogy idén én nyerhettem el a HTE Fekete László-díj pályázat első helyét. Rendkívül megtisztelő, hogy egy ilyen neves szakértőhöz hasonlítanak, és érdemesnek találtak a díjra. Meg is vagyok illetődve, hogy milyen komoly elismeréssel és szakmai ismertséggel jár ez. Új lépésként élem meg, erőt ad, és azt gondolom, hogy ez egy újabb fejezete az innovációmnak, hiszen így szélesebb körben terjed el a Campus network, mint fontos szolgáltatás –* mondta el Soós Gábor.

Gábor gyermekkora óta rajong a kísérletezésért, gimnazistaként fizikaversenyt is nyert csapatával, amely mára végképp meghozta gyümölcsét. Innovátorként felismerte, hogy az ipar igényt tartana kisebb, de megbízható mobilhálózatokra. Újdonságként pedig élő hálózatban végzett pontos előkészítő méréseket, amelyekkel meg tudta határozni az ipari eszközök részletes adatátviteli sajátosságait. Kutatói tevékenysége rámutatott, hogy a jelenlegi 4G és 5G forgalmak nagy része modellezhető, és optimalizált virtuális hálózati megoldásokkal minden igény kiszolgálható. Innovációját számos helyen és megoldással tudja alkalmazni ipari környezetben, nemzetközi szinten (nemzetközi autógyárak és autóipari beszállítók, pl. BorgWarner stb.). A megoldásokról és további elképzeléseiről bővebben a HTE Infokom nagyrendezvényén beszél majd.